1.Úvod

Na základe článku 126 ods. 7 zmluvy vydala Rada 10. marca 2015 odporúčanie určené Francúzsku s cieľom odstrániť nadmerný deficit verejných financií do roku 2017. Francúzsku bolo odporučené, aby v roku 2015 dosiahlo celkový deficit vo výške 4,0 % HDP, v roku 2016 vo výške 3,4 % HDP a v roku 2017 vo výške 2,8 % HDP. Na základe makroekonomickej prognózy, z ktorej vychádzalo odporúčanie Rady, sa toto tempo považovalo za konzistentné so zlepšovaním štrukturálneho salda o 0,5 % HDP v roku 2015, o 0,8 % HDP v roku 2016 a o 0,9 % HDP v roku 2017, pričom takéto tempo by si vyžadovalo dodatočné opatrenia na úrovni 0,2 % HDP v roku 2015, 1,2 % HDP v roku 2016 a 1,3 % HDP v roku 2017.

V súlade s článkom 3 ods. 4a nariadenia Rady (ES) č. 1467/97 Rada Francúzsku určila termín 10. júna 2015 na to, aby predložilo podrobnú správu o opatreniach prijatých v oblasti i) dodatočných štrukturálnych diskrečných opatrení, ktoré majú predstavovať 0,2 % HDP a ktoré sa mali prijať v snahe zabezpečiť dosiahnutie odporúčaného zlepšenia štrukturálneho salda v roku 2015; a ii) očakávaných kľúčových rozpočtových opatrení na dosiahnutie cieľov v rokoch 2016 a 2017. Zákon o viacročnom plánovaní verejných financií (loi de programmation des finances publiques) by mal byť aktualizovaný s cieľom zohľadniť nové tempo úpravy. Od Francúzska sa navyše požadovalo, aby už pred termínom predložilo hodnotenie ex ante kľúčových opatrení, ktoré tvoria základ úpravy na roky 2016 a 2017.

Francúzske orgány v stanovenom termíne predložili Komisii správu, v ktorej predstavujú opatrenia prijaté v reakcii na odporúčanie Rady a opisujú konsolidačnú stratégiu, prostredníctvom ktorej plánujú dosiahnuť ciele, ktoré stanovila Rada.

Komisia na základe informácií obsiahnutých v správe zameraných na prijaté opatrenia preskúmala rozpočtovú stratégiu Francúzska s cieľom posúdiť, či Francúzsko dodržalo odporúčanie Rady z 10. marca 2015.

2.Opatrenia obsiahnuté v správe zamerané na prijaté opatrenia a aktualizované rozpočtové prognózy

V správe o prijatých opatreniach vydanej 10. júna 2015 sa potvrdzuje rozpočtová stratégia opísaná v programe stability Francúzska predloženom 30. apríla 2015, ktorej cieľom je odstrániť nadmerný deficit do roku 2017, čo je termín, ktorý stanovila Rada. V správe nefigurujú nové opatrenia, no sú v nej uvedené ďalšie informácie o povahe a vykonávaní dodatočných opatrení oznámených v programe stability v reakcii na odporúčanie Rady z 10. marca 2015, pričom výška týchto opatrení predstavuje 4 miliardy EUR v roku 2015 a 5 miliárd EUR v roku 2016.

Pokiaľ ide o rok 2015, v správe sa potvrdzuje balík opatrení vo výške 4 miliardy EUR (0,2 % HDP) ohlásený v programe stability, ktorý bol už plne zohľadnený v prognóze Komisie z jari 2015. Tento balík pozostáva z ďalšieho zníženia štátnych výdavkov (1,2 miliardy EUR), nižších splátok úrokov (1,2 miliardy EUR) a sociálnych transferov (1 miliarda EUR), ako aj z dodatočných príjmových opatrení (0,6 miliardy EUR). Ako sa uvádza v posúdení programu stability, ktoré vypracovali útvary Komisie , 1,2 miliardy EUR z týchto opatrení bolo prijatých s cieľom premeniť výdavky pozorované v roku 2014, ktorých úroveň bola nižšia, než sa očakávalo, na trvalé úspory. Tieto opatrenia znamenajú, že úroveň výdavkov sa oproti plánom orgánov zníži. Nemení sa nimi však tempo rastu verejných výdavkov, a preto na fiškálne úsilie nemajú žiadny vplyv.

Pokiaľ ide o rok 2016, v správe o prijatých opatreniach sú uvedené dodatočné informácie o opatreniach, na ktorých sú založené výdavkové úspory vo výške 5 miliárd EUR (0,2 % HDP), ktoré neboli dostatočne konkretizované v programe stability, a teda neboli zahrnuté do prognózy Komisie z jari 2015. Nižšie výdavky by mali vyplynúť z úspor na úrovni štátnej správy (1,6 miliardy), sociálneho zabezpečenia (2,2 miliardy EUR) a miestnej samosprávy (1,2 miliardy EUR). V tejto fáze sa ako dostatočne konkretizované na to, aby sa mohli zohľadniť v posúdení Komisie, javia len dodatočné zníženia výdavkov plánované na úrovni štátnej správy (1,6 miliardy EUR), ktoré boli zdokumentované v listoch, ktoré premiér krajiny 24. apríla 2015 zaslal každému rezortnému ministrovi. Ostatné úspory, ktoré plánujú orgány, budú môcť byť do prognózy Komisie zahrnuté len vtedy, keď sa dostatočne konkretizujú opatrenia, na ktorých je založená rozpočtová stratégia.

Pre rok 2017 v správe o prijatých opatreniach nie sú uvedené ani dodatočné opatrenia ani podrobné údaje o opatreniach, na ktorých je založené tempo úpravy.

V prognóze Komisie z jari 2015, ktorá sa týka aj roku 2016, sa predpokladalo, že saldo verejných financií dosiahne v roku 2015 deficit na úrovni 3,8 % HDP, čím sa dostane pod celkovú cieľovú úroveň 4,0 % HDP, ktorú odporučila Rada. Za predpokladu, že nedôjde k zmene politiky, sa na rok 2016 predpokladal deficit na úrovni 3,5 % HDP, čo je nad odporúčanou cieľovou hodnotou 3,4 % HDP.

V nadväznosti na informácie uvedené v správe o prijatých opatreniach sa v aktualizovanej prognóze Komisie z jari očakáva, že celkový deficit ostane v roku 2015 nezmenený na úrovni 3,8 % HDP a v roku 2016 klesne na 3,4 % HDP. V správe o prijatých opatreniach sa na rok 2015 potvrdzuje vplyv balíka 4 miliárd EUR na verejné financie tak, ako sa to odhadovalo v jarnej prognóze. Na rok 2016 sa v tejto fáze ako dostatočne konkretizované javia len dodatočné konsolidačné opatrenia plánované na úrovni výdavkov štátnej správy, ktoré predstavujú 1,6 miliardy EUR (0,1 % HDP), vzhľadom na čo boli zahrnuté do aktualizovanej prognózy Komisie. Plánovaný deficit verejných financií na rok 2016 bol preto oproti 3,5 % HDP v jarnej prognóze revidovaný smerom nadol na 3,4 % HDP.

Riziká ohrozujúce rozpočtové vyhliadky na roky 2015 a 2016, ako ich predpokladá Komisia vo svojej aktualizovanej jarnej prognóze, sa javia vo všeobecnosti vyvážené. Rast HDP, ktorý bol v prvom štvrťroku 2015 vyšší, než sa očakávalo (0,6 % oproti 0,4 % v jarnej prognóze Komisie), naznačuje, že oživenie hospodárstva môže napredovať rýchlejšie, než sa pôvodne očakávalo. Elasticita daňových príjmov, ktorá je vyššia oproti očakávaniam, by navyše mohla mať v rokoch 2015 a 2016 pozitívny vplyv na celkový deficit. Na druhej strane však na verejné financie môže negatívne vplývať neuspokojivý vývoj na trhu práce. K zvýšeniu úrokových splátok by mohol viesť aj nedávny nárast výnosov zo štátnych dlhopisov, čím by sa na ciele v oblasti znižovania výdavkov vyvinuli ďalšie tlaky.





3.Posúdenie prijatých opatrení

Na základe informácií predložených v správe o prijatých opatreniach sa v aktualizovanej jarnej prognóze Komisie očakáva v roku 2015 celkový deficit na úrovni 3,8 % HDP, čo je pod cieľovou úrovňou, ktorú pre daný rok stanovila Rada, a 3,4 % v roku 2016, čo je v súlade s cieľovou úrovňou, ktorú stanovila Rada. Úprava štrukturálneho salda má však podľa očakávaní zostať nižšia, než pre oba roky odporúčala Rada.